  Виталий Пронин Газетмылэн одӥгез матысь эшез луэ Дэри ёросысь Подшивал гуртысь Галина Захарова — Захар Гали. Захар Гали Туспуктӥз М. ЕгоровКотькуд газет ужрадамы со мыло-кыдо пыриське. Туэ, Йӧскалык печатьлэн нуналаз ӧтьыса, жингыртӥм но, паймиз: ма, пе, тӥ мынэсьтым малпанъёсме лыдӟиськоды-а, мар-а, та нуналъёсы гинэ куатаськыса улӥ вал, таос маке уг но люкалляло ни шуыса! Зэмзэ ке, чик ум вунэтъяське, Тӧроен Александр Бречаловен пумиськонэ но ӧтчам вал, ас киосыныз керттэм пӧзьёссэ но кузьмам, зэм, адӟиськыны, Тӧролы юан сётыны Галина Максимовналы ӧз удалты. Но ай солэн ваньмыз азьпалан — туала вакытэ 65 арес быдэ вуонэн гинэ ӵошка, пе! Галина Максимовна тырше нылпи садын юрттӥськись луыса. Но со мында ваньмыз дышетӥсьёс но уг лыдӟисько, дыр. Ас дыраз дышетскыны юрттӥсез, индылӥсез луысал ке, солэсь зол адвокат пӧрмысал, дыр, сокем со кӧтыз веськатэк учке законъёсты тӥян шоры. Куд-огзэ туж курла но, калыкез малпаса гожтэмын ӧвӧл соос, шуэ, мон, пе, озьы-тазьы карысал. Сыӵе вера — нокызьы соглаш кариськытэк уг луы, зэм, сое депутатъёс пӧлы ӵемгес поттано вал — вань дебатъёсын вормысал, нош наказъёсты одӥгтэм быдэсъясал, дыр. Галина Максимовна — туж йӧспӧртэм нылкышно. Феврале Кун Кенеше приёме ветлыкуз, «Удмурт Кенешлэн» данъетэныз пусйыны ӵектӥм. Аслыз, конешно, ӧм вералэ — отысен гинэ мед шумпотоз ни шуыса. Сыӵе дыръя тросэз куалекто, нош Захар Галилы маке шат: нимзэ ялӥзы но, сумкаяз бугыръяськыны кутскиз — сылэ ай, сылэ, пе, ӵапак ачиз Татьяна Ишматова сюриз! Ми ӧжытак шуэрским — улляса уз лэзе-а татысь? Ма, кызьы озьы, пе, луэ меда — кемалась малпаськыса улӥ, кытысен ай та Ишматоваен пумиськом шуыса, на всякий случай сумкаям салам понӥ, нош татын ачиз монэ данъя! — дурыстэм шумпотӥз Подшивалысь куномы. Газетэ кемагес уг гожъя ке, мӧзмыны кутскиськом. Гожтэтэз вуэ ке, кузьымлы кадь шумпотӥськом. Галина Максимовна заметкаез борды одно газет сярысь мыдкыдзэ, сӥзёнзэ но гожтэ, ужасьёсмылы но ӟеч кыл шедьтэ. Кылемезлы юбилеезлы со пичи книга поттӥз, презентацияз ветлыкумы, вуоноез шаньги зӧкта мед луоз шуыса сӥзим вал, со кылъёсмес кельтӥськом, ява, Галина Максимовна, — веросъёсты мед люкаськозы! Мылкыдды котьку ӟеч мед луоз! Зинаида Рябинина  